Om 'n kind te help om kind te wees | Maroela Media
Een van die grootste behoeftes wat 'n kind het en net nooit ontgroei nie, is om te behoort. Om ingebind te word by 'n netwerk van mense wat ons nie net lief het nie, maar verstaan en omgee.
Alhoewel daar by sommiges van ons 'n netwerk van omgee ontbreek, is daar tog een persoon wat minstens ons behoeftes op die hart dra. Daardie een persoon wat jy met jou lewe kan vertrou en altyd op staatmaak, maak nie saak watse storms hierdie lewe ook al mag bied nie.
Een groot hartseer tendens van ons samelewing is kinders wat vaderloos grootword. Nathan* is een van hierdie kinders wat moes leer om kind te wees sonder 'n pappa in sy lewe. 'n Pappa wat hom leer bal skop, finansieel voorsien, leer Bybel lees en hom voorberei op die lewe van grootwees. Nathan se pappa en mamma was nooit getroud nie. Sy pa het kort voor sy geboorte totaal en al uit hul lewens verdwyn. Sommer net weggeloop en sy mamma agtergelaat met 'n seuntjie wat sy op haar eie moes grootmaak.
Nathan se mamma het regtig swaargetrek en veral finansieel was dit 'n stryd. Maar toe ontmoet sy vir oom Bossie*. Nathan was uit sy vel van opgewondenheid want nou sou hy ook 'n pappa hê soos sy maatjies.
Met oom Bossie in die huis was daar nou meer kos en sy mamma het baie gelag. Nie te lank nie, toe kry Nathan 'n babasussie. Sy was vir hom die mooiste ou dogtertjie wat nog gebore is. Kort na sussie se koms, het Nathan nog 'n boetie bygekry. Maar nie so lank nadat boetie gebore is nie, het oom Bossie al hoe minder huis toe begin kom en sy mamma se lag het minder geword.
Eendag het oom Bossie net soos Nathan se pappa net nie weer teruggekeer huis toe nie. Mamma het vir Nathan vertel dat oom Bossie nie weer sal terugkom nie want hy het nou 'n ander gesin.
Nathan se hart was stukkend. Netso is die pa-figuur uit sy lewe weggeruk. Weer het die bose kringloop van armoede hierdie gesin getref, maar nou is dit soveel erger, want daar is nog 'n boetie en 'n sussie wat swaarkry, wat ook 'n pappa verloor het.
Ongelukkig is sy mamma se inkomste glad nie genoeg om in die gesin se behoeftes te voorsien nie. So breek die tyd aan dat Nathan moet skool toe gaan. Sy ma is platgeslaan van bekommernis. Die dorp waar hulle woon, het nie 'n skool nie en gaan hy na die buurdorp se skool toe, moet hy in die koshuis bly en daar is net nie geld daarvoor nie.
Nathan se mamma het van die Bemagtig-'n-Kind‑fonds te hore gekom en het die Solidariteit Helpende Hand se maatskaplike werker in hulle streek gekontak. Bemagtig 'n Kind het hand opgesteek en Nathan kon skool toe gaan en sommer ook in die koshuis woon. Solidariteit Helpende Hand help ook vir Nathan se mamma met busvervoer. Nathan is baie gelukkig in die skool en in die koshuis en pas goed aan.
Ons sal nooit die pappa-rol in Nathan se lewe kan inneem nie, maar ons kan saam met hom die pad stap. Sy lewe, sy opvoeding, sy kindwees en die wete dat hy nie alleen is nie, is vir ons baie belangrik.
Dankie weereens aan elke persoon wat aanhou gee vir die Bemagtig-'n-Kind-fonds. As jy vandag hier lees, en jy wil en kan ook help, besoek gerus www.bemagtignkind.co.za. Jy kan vandag 'n verskil maak; 'n verskil wat 'n leeftyd gaan voortduur.